निर्वाचन आयोग
निर्वाचन आयोग 7 मार्च, 2022 को गोवा, मणिपुर, पंजाब, उत्तराखंड और उत्तर प्रदेश में विधान सभा चुनावों के दौरान वर्चुअल इंटरनेशनल इलेक्शन विजिटर्स प्रोग्राम 2022 की मेजबानी करेगा
भारत निर्वाचन आयोग  गोवा, मणिपुर, पंजाब, उत्तराखंड और उत्तर प्रदेश में जारी विधान सभा चुनावों के दौरान 7 मार्च 2022 को विदेशी चुनाव प्रबंधन संस्थाओं / संगठनों के लिए वर्चुअल तरीके से इंटरनेशनल इलेक्शन विजिटर्स प्रोग्राम  2022 यानी अंतर्राष्ट्रीय चुनाव आगंतुक कार्यक्रम आयोजित करने जा रहा है।
गोवा, मणिपुर, पंजाब, उत्तराखंड और उत्तर प्रदेश राज्यों में चल रहे विधान सभा चुनावों में कुल मिलाकर 18.34 करोड़ मतदाता हैं जो कोविड-19 वैश्विक महामारी के बीच मतदान में भाग ले रहे मतदाताओं की एक सबसे बड़ी संख्या है। आईईवीपी भारत निर्वाचन आयोग के अंतरराष्ट्रीय आउटरीच का एक महत्वपूर्ण हिस्सा है और दुनिया के सबसे बड़े लोकतंत्र में अपनाई गई निर्वाचन प्रणाली एवं प्रक्रियाओं से अन्य ईएमबी को अवगत कराने के लक्ष्य के साथ इसका आयोजन किया जाता है। आईईवीपी 2022 निर्वाचन आयोग को कोविड-19 प्रोटोकॉल का अनुपालन सुनिश्चित करने के लिए उठाए गए कदमों के साथ-साथ निर्वाचन प्रक्रिया के संचालन की सर्वोत्तम प्रथाओं और अनुभव को साझा करने का अवसर प्रदान करता है।
आईईवीपी 2022 में ऑस्ट्रेलिया, बहामास, भूटान, क्रोएशिया, इथियोपिया, फिजी, जॉर्जिया, गिनी, गुयाना, केन्या, लाइबेरिया, मालदीव, मॉरीशस, मोल्दोवा, मंगोलिया, म्यांमार, फिलीपींस, रोमानिया, साओ टोम एंड प्रिंसिपे, सेशेल्स, सिएरा लियोन, सोलोमन आईलैंड्स, दक्षिण कोरिया, सूरीनाम, तंजानिया, उज्बेकिस्तान एवं जाम्बिया सहित दुनिया के 26 से अधिक देशों के 135 से अधिक प्रतिनिधियों और इंटरनेशनल आईडीईए, इंटरनेशनल फाउंडेशन ऑफ इलेक्टोरल सिस्टम्स , एसोसिएशन ऑफ वर्ल्ड इलेक्शन बॉडीज  और कम्युनिटी ऑफ डेमोक्रेसीज जैसे 4 अंतर्राष्ट्रीय संगठन भाग लेने जा रहे हैं। इसके अलावा, 20 देशों के राजदूतों/ उच्चायुक्तों और भारत में स्थित राजनयिक कोर के अन्य सदस्यों को भी वर्चुअल आईईवीपी 2022 में भाग लेने के लिए आमंत्रित किया गया है।
आईईवीपी 2022 के कार्यक्रम में भारत निर्वाचन आयोग के महासचिव और भारत निर्वाचन आयोग के भारत ए-वेब सेंटर के प्रमुखश्री उमेश सिन्हा द्वारा एक ऑनलाइन ब्रीफिंग सत्र शामिल है जो प्रतिभागियों के लिए भारतीय निर्वाचन प्रक्रिया के अलावा मतदाता सुविधा, पारदर्शिता एवं निर्वाचन प्रणाली तक पहुंच सुनिश्चित करने के लिए भारत निर्वाचन आयोग द्वारा की गई नई पहल, प्रशिक्षण एवं क्षमता निर्माण की बदलती जरूरतों को पूरा करने के लिए भारत निर्वाचन आयोग की पहल, कोविड-19 के लिए आवश्यक नए प्रारूप के साथ-साथ गोवा, मणिपुर, पंजाब, उत्तराखंड और उत्तर प्रदेश जैसे राज्यों में हुए चुनावों की अंतर्दृष्टि की एक व्यापक रूपरेखा प्रस्तुत करेगा। इन चुनावों ने 18.34 करोड़ से अधिक के विशाल मतदाताओं के साथ विकट चुनौतियां पैदा की हैं और उन चुनौतियों से निपटने एवं कोविड से सुरक्षा सुनिश्चित करते हुए चुनाव कराने के लिए कई अनूठी पहल के लिए व्यवस्था की गई है।
प्रतिभागियों को इन पांच राज्यों यानी गोवा, मणिपुर, पंजाब, उत्तराखंड और उत्तर प्रदेश में से प्रत्येक के चुनिंदा मतदान केंद्रों से रिकॉर्ड किया गया प्रसारण दिखाया जाएगा। इसके अलावा 7 मार्च 2022 को उत्तर प्रदेश के वाराणसी के मतदान केंद्रों से लाइव स्ट्रीमिंग की जाएगी। इस कार्यक्रम में प्रतिभागियों को निर्वाचन प्रक्रिया, मतदान केंद्रों की व्यवस्था, प्रौद्योगिकी का उपयोग आदि से परिचित कराना और विभिन्न हितधारकों के साथ बातचीत के बाद एक प्रश्नोत्तर सत्र शामिल हैं।
वर्चुअल टूर के बाद प्रतिभागियों को माननीय निर्वाचन आयुक्त श्री अनूप चंद्र पांडे और श्री राजीव कुमार द्वारा संबोधित किया जाएगा। उसके बाद भारत के माननीय मुख्य निर्वाचन आयुक्त और ए-वेब के अध्यक्ष श्री सुशील चंद्र द्वारा मुख्य भाषण दिया जाएगा।
भारत निर्वाचन आयोग ने इससे पहले भी लोकसभा चुनाव 2014 एवं 2019 और फरवरी/ मार्च 2017 में राज्य विधान सभा चुनावों सहित कई अवसरों पर विदेशी ईएमबी/ संगठनों के लिए अंतर्राष्ट्रीय चुनाव आगंतुक कार्यक्रमों  की मेजबानी की है। वैश्विक महामारी के दौरान भारत निर्वाचन आयोग नवंबर 2020 में बिहार विधान सभा चुनाव के दौरान पहले आईईवीपी का आयोजन किया था। उसके बाद अप्रैल 2021 में असम, केरल, पुडुचेरी, तमिल नाडु और पश्चिम बंगाल में विधान सभा चुनावों के दौरान एक अन्य वर्चुअल आईईवीपी का आयोजन किया गया था।